Kihnlased tulevad oma pärimuskultuuri tutvustama lausa mere tagant. Nende punt on parajalt kirju – kantakse erksaid kihnu riideid, võetakse kaasa pillid, tantsimiseks pannakse jalga mugavad pastlad ja lauldakse juba tee peal hääled soojaks. Eks ikka selleks, et koos mandrirahvaga Kihnu moodi Baltica pärimuspidu pidada. Kaasa pakitakse kohalike meistrite käsitööd ja hõrgutisi, mida on võimalik proovida ja koju kaasa osta. Soovi korral õpetatakse ka Kihnu moodi paelu punuma või mõne meretaguse sõna või väljendi. Tulõ uata järge – kõik ond uõtõt!
#000001
Mulgi käsitöö alal saab lihtsalt uudistada, osta kaasa mulgi käsitööd ning osaleda õpitubades – tikkida ja kaunistada riidemarkeritega mulgi mustritega kandekotte, punuda lõngast paelu ja punuda kaaruspaela. Kohalikku pillimuusikat esitavad Kõlavad Karmoškad, julgematel kuulajatel on võimalus endale nimekirjast isegi soovilugu valida. Lauldakse ja tantsitakse kõigile jõukohaseid mulgi laulumänge. Kes on hoolsasti kõik kaasa teinud, peaks end premeerima ühe maitsva kamaampsuga, milleks tuleb ise kama jahvatada ja maitsev suupiste valmis teha.
#000003
Võrokesed tulevad pärimuskülla lausa oma saatkonnaga, et “võro värki” tutvustada. Letti lüüakse võrokeste käsitöö, Uma Meki märgiga toidukraam, võrokeelne kirjavara, Vana-Võromaa ja muuseumide tutvustused. Saatkonnas toimuvad ka õpitoad, kus saab õppida võru keelt, proovida näpuosavust käsitöös ja VR prillide abil õnnestub isegi ehtsas suitsusaunas käia. Kindlasti lauldakse võrukeelseid laule, maitstakse sööki-jooki ja vahetevahel kostub sekka ka pillimängu. Suursaadik Rainer Kuuba kutsub kõiki huvilisi saatkonda sisse astuma ja muidugi on oodatud ka need võrokesed, kes juhtuvad samal ajal Tallinnas ja pärimuskülas olema. Vana-Võromaa saatkonna leiad hästi üles võrokeste lipu järgi.
#000004